讀錢申伯與仲弟唱和次韻見意
作者：李綱
朝代：宋

paragraphs: 未忘世故似梅仙，謦欬那離狗馬間。
肯信片言功若藥，坐使四海安如山。
從來療疾應須艾，寧有艾丸如許大。
扁鵲先知今豈無，和緩髙談良有在。
錢郎志氣絕可人，不減風流温太真。
新詩欲嗣汲黯直，陋巷更甘原憲貧。
我有故園依北阜，松菊歸來知好否。
著鞭願子勉爲先，我已摧頹瞠若後。